《刘元瑞赠剑作短歌奉酬》
明代·杭淮

故人遗我以宝剑，出冶芒寒上衡斗。炯如秋水涵晶光，挥霍临衡鬼号走。

感君意气吴季子，慷慨及此同心友。加以㻫琫垂锦𩌜，错落应看百朋后。

珍重何须出尚方，恐惧惟干佞臣首。结束相随万里身，磨砺肯使纤尘垢。

变化蛟龙倏有神，恍惚风雷生我肘。吁嗟壮志白发生，为君高歌一倾酒。

作者简介：（1462—1538）明常州宜兴人，字东卿，号复溪。杭济弟。弘治十二年进士，授刑部主事，迁员外郎。正德间历云南提学副使，累官右副都御史致仕。与兄济并负诗名。有《双溪诗集》、《二杭集》。